Diari Oficial de la Generalitat Valenciana


Sumari del DOGV 6691, del 13-01-2012 (2012/201)

ORDE 21/2011, de 28 de desembre, de la Conselleria de Justícia i Benestar Social, per la qual es regulen i convoquen ajudes destinades a la realització de cursos del programa voluntari de comprensió de la societat valenciana Escola d'Acollida per a l'exercici 2012.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6691

Data del DOGV
:   13-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/201


Data del document
:   28-12-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 21/2011, de 28 de desembre, de la Conselleria de Justícia i Benestar Social, per la qual es regulen i convoquen ajudes destinades a la realització de cursos del programa voluntari de comprensió de la societat valenciana Escola d'Acollida per a l'exercici 2012. [2012/201]
El paper de la Comunitat Valenciana, en matèria d'estrangeria, està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu l'esmentada matèria. No obstant això, una vegada que les persones immigrants vénen a viure a Espanya s'originen necessitats que han de ser ateses, amb independència de la situació en què es troben, necessitats que se centren, bàsicament, en les àrees dels servicis socials, d'educació i de sanitat, matèries que han sigut objecte de transferència a la Generalitat.
Així, l'article 10.3 de l'Estatut d'Autonomia de la Comunitat Valenciana preveu com un dels àmbits primordials d'actuació de la Generalitat el dels drets i l'atenció social de les persones immigrants amb residència a la Comunitat Valenciana. El dit mandat estatutari va inspirar l'aprovació per Les Corts de la Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana, i el posterior desplegament reglamentari de la referida llei a través del Decret 93/2009, de 10 de juliol, del Consell.
Un dels senyals d'identitat del model valencià d'integració de persones immigrants és el compromís d'integració, nou instrument previst ja en el Pla Director d'Immigració i Convivència 2008-2011, que es marcava com a objectiu dotar la població immigrant dels coneixements i habilitats necessaris per a aconseguir la seua integració en la societat valenciana. Regulat pel títol II de la Llei 15/2008, articula la posada a disposició de les persones immigrants de la Comunitat Valenciana d'un programa voluntari de comprensió de la societat valenciana, que facilite a estes el coneixement dels valors i regles de convivència democràtica del nostre país, dels seus drets i deures, de l'estructura política, la cultura i els idiomes oficials de la Comunitat Valenciana i de les implicacions de la diversitat cultural.
Havent sigut desenrotllat el programa voluntari de comprensió de la societat valenciana Escola d'Acollida pel Decret 93/2009 i reconeguda la participació en l'execució d'este d'entitats locals i altres agents socials, després de la pertinent autorització, la Conselleria de Justícia i Benestar Social, dins de les disponibilitats pressupostàries previstes per a la dita finalitat, realitza la present convocatòria d'ajudes econòmiques dirigides a agents socials, entitats locals, col·legis professionals i universitats que, disposant d'autorització per a desenrotllar amb caràcter permanent el programa voluntari de comprensió de la societat valenciana Escola d'Acollida, impartiran cursos de l'esmentat programa en l'exercici 2012, permetent així progressar en el procés d'integració social de la població immigrant en el si de la societat valenciana.
Per tant, de conformitat amb allò que s'ha establit per l'article 47.11 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, en virtut de les atribucions que em conferix l'article 28 de la Llei 5/1983, de 30 de desembre, del Consell, i el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social (DOCV núm. 6597, 30.08.2011),
ORDENE
Primer
La Conselleria de Justícia i Benestar Social, dins dels límits pressupostaris aprovats per a la dita finalitat, concedirà ajudes a agents socials, entitats locals, col·legis professionals i universitats per a la realització de cursos del Programa Voluntari de Comprensió de la Societat Valenciana Escola d'Acollida per a l'exercici 2012.
Segon
La present convocatòria d'ajudes es realitza pel procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda. El Projecte de Llei de Pressupostos de la Generalitat per a l'exercici 2012 preveu la línia de subvenció T7673000 en l'aplicació pressupostària 81.32.65.388.29.7, destinada a l'esmentada finalitat. No obstant això, l'import global màxim de les ajudes convocades per la present orde quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat que resulte aprovada per a l'exercici 2012.
Una vegada aprovada i publicada l'esmentada llei de pressupostos, per resolució del conseller de Justícia i Benestar Social, es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en la present convocatòria, en el cas que el dit import diferisca de la dotació que per a l'esmentada línia figura en el paràgraf anterior.
Tercer
La present convocatòria, de conformitat amb l'article 3.4 del Decret 147/2007, de 7 de setembre, del Consell (DOCV núm. 5596, d'11.09.2011), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita notificació a la Comissió Europea per no ser-li d'aplicació l'article 107.1 del Tractat de Funcionament de la Unió Europea, al no suposar avantatge econòmic, ja que les entitats a què van dirigides les ajudes no exercixen activitats econòmiques en què poden oferir béns o servicis en el mercat, ni afectar els intercanvis comercials entre els estats membres.
Quart
S'aproven les bases per les quals es regix la present convocatòria, incloses com annex I de la present orde, el model de sol·licitud, inclòs com annex II, i la resta d'annexos.
DISPOSICIONS FINALS
Primera. Instruccions
Es delega en la Direcció General d'Integració i Cooperació la resolució dels expedients de reintegrament de subvencions que puguen resultar pertinents en execució de la present orde. Així mateix, se l'autoritza per a dictar les resolucions i instruccions necessàries per al desplegament i execució de la present orde.
Segona. Legislació supletòria
En tot el que no està regulat en esta orde, caldrà ajustar-se al que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Tercera. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
Quarta. Recursos
De conformitat amb allò que s'ha establit pels articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Justícia i Benestar Social en el termini d'un mes a comptar de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de la seua publicació.
València, 28 de desembre de 2011
El conseller de Justícia i Benestar Social,
JORGE CABRÉ RICO
ANNEX I
Bases de la convocatòria d'ajudes destinades a la realització de cursos del programa voluntari de comprensió de la societat valenciana Escola d'Acollida per a l'exercici 2012
Primera. Objecte de la subvenció
1. Les ajudes s'atorgaran en concepte de subvenció a fi de contribuir al finançament dels gastos corrents derivats de la impartició del programa voluntari de comprensió de la societat valenciana Escola d'Acollida en la Comunitat Valenciana, per part d'agents socials, entitats locals, col·legis professionals i universitats degudament autoritzades per la Conselleria de Justícia i Benestar Social.
2. Les subvencions aniran destinades a finançar els gastos corrents derivats del desenrotllament de les activitats, sense que puguen entendre's subvencionables els gastos relatius al funcionament ordinari de l'entitat que no tinguen relació directa amb els cursos objecte d'impartició, ni l'adquisició de material inventariable.
3. Els cursos objecte de finançament hauran de ser executats a la Comunitat Valenciana durant l'exercici 2012 i aniran dirigits a persones immigrants que residisquen en qualsevol municipi del seu àmbit territorial.
Segona. Requisits dels sol·licitants
Podran sol·licitar les ajudes els agents socials, entitats locals, col·legis professionals i universitats que complisquen els requisits següents:
a) Haver sigut autoritzades per a la impartició mitjançant una resolució expedida per la conselleria competent en matèria d'immigració, tal com establix l'Orde 11/2010, de 27 de setembre, que regula l'autorització per a la impartició del programa voluntari de comprensió de la societat valenciana Escola d'Acollida.
b) Estar legalment constituïdes i inscrites en el registre administratiu que en funció de la seua naturalesa jurídica li corresponga.
c) Estar al corrent del compliment de les seues obligacions tributàries i davant de la Seguretat Social.
d) No concórrer en elles cap de les circumstàncies establides en l'article 13.2 i 13.3 de la Llei 38/2003, de 17 de novembre, General de Subvencions.
Tercera. Característiques dels cursos objecte de subvenció
Per a ser finançables els cursos del programa voluntari de comprensió de la societat valenciana Escola d'Acollida, el finançament dels quals serà objecte de la present convocatòria, hauran de reunir les característiques següents:
a) Els continguts dels dits cursos respondran als establits per al programa voluntari de comprensió de la societat valenciana en l'article 6 del Decret 93/2009, de 10 de juliol, del Consell.
b) Hauran de ser impartits en règim de gratuïtat per a les persones immigrants que hi assistisquen i amb mitjans materials adequats per a proporcionar les activitats contingudes en el programa Escola d'Acollida.
c) Tindran una duració mínima de 40 hores lectives.
d) Hauran de ser impartits per diplomats o llicenciats en aquelles especialitats que tinguen relació amb les matèries que s'han d'impartir. Els professors seran voluntaris, en cap cas rebran remuneració.
e) La ràtio d'alumnes per curs no podrà ser inferior a 20 ni superior a 40.
f) L'edat mínima per a participar en els cursos és de 18 anys.
Quarta. Formalització de sol·licituds i terminis
1. Les sol·licituds es formalitzaran segons el model que s'acompanya, com annex II, a la present convocatòria i aniran dirigides a la Direcció General d'Integració i Cooperació de la Conselleria de Justícia i Benestar Social. Estos models de sol·licitud també estan a disposició dels interessats en la pàgina web .
2. Les sol·licituds, junt amb els annexos i la documentació, hauran d'estar degudament formalitzades i subscrites per qui tinga la representació de l'entitat i podran presentar-se en el Registre de la Conselleria de Justícia i Benestar Social, siti en el passeig de l'Albereda, 16, de València (CP 46908) o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
En cas d'enviament per correu certificat, la presentació de la documentació en la corresponent oficina de correus ha d'efectuar-se en sobre obert a fi que l'exemplar destinat a la Conselleria de Justícia i Benestar Social siga segellat i datat abans de ser certificat, de conformitat amb l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals (BOE núm. 313, de 31 de desembre).
4. El termini per a la presentació de les sol·licituds serà d'un mes a comptar de la publicació de la present convocatòria en el Diari Oficial de la Comunitat Valenciana. L'incompliment del dit termini determinarà automàticament l'exclusió de la convocatòria.
Quinta. Documentació
1. La sol·licitud ha d'anar acompanyada de la documentació següent:
a) Fotocòpia compulsada de la Targeta de Persones Jurídiques i entitats en general, en què conste el CIF de l'entitat sol·licitant.
b) Autorització expressa a la Conselleria de Justícia i Benestar Social perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. En el cas de no prestar l'autorització anterior, haurà de presentar-se fotocòpia compulsada del DNI del representant legal de l'entitat local.
c) Fotocòpia compulsada de la documentació acreditativa de la capacitat del signatari de la sol·licitud per a representar a l'entitat (escriptura d'apoderament o certificació de l'acord de l'òrgan de govern de l'entitat facultant el representant legal per a subscriure la sol·licitud).
d) Fotocòpia compulsada del document acreditatiu de la inscripció de l'entitat en el registre administratiu que per la seua naturalesa jurídica li corresponga (associacions, fundacions o entitats religioses).
e) Fotocòpia compulsada dels estatuts vigents de l'entitat (només per als agents socials).
f) Projecte tècnic que acredite els aspectes essencials relatius a la planificació dels cursos a realitzar durant l'exercici, en el qual s'arreplegaran, almenys, les dades següents:
- Dades de l'entitat.
- Calendari previst de realització dels diferents cursos.
- Estimació del nombre d'alumnes per edició.
- Relació de personal docent de què disposarà l'entitat i la seua idoneïtat per a la impartició de les diverses matèries.
- Ubicació de les seus on s'impartiran els cursos.
- Règim de prestació del servici i altres qüestions organitzatives.
g) Model de domiciliació bancària degudament omplit, segons el model que figura en el Portal de la Generalitat () accedint a l'apartat «Guia Prop» en el cas que s'inicie la seua relació amb l'administració de la Generalitat Valenciana o quan es tracte d'un nou compte bancari.
2. La presentació de la sol·licitud d'esta convocatòria permet l'autorització de l'entitat sol·licitant perquè la Direcció General d'Integració i Cooperació obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas el sol·licitant no haurà d'aportar les corresponents certificacions. La Direcció General d'Integració i Cooperació es reserva el dret de requerir al sol·licitant si la informació obtinguda presenta alguna incidència.
No obstant això, la no autorització en l'imprés de sol·licitud de la present convocatòria o la denegació de la dita autorització en un moment posterior, que haurà de realitzar-se pel sol·licitant per mitjà de comunicació expressa i escrita en este sentit, suposarà que el sol·licitant ha d'aportar, junt amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Hisenda i Administracions Públiques i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social.
3. Estaran exemptes de la presentació dels documents arreplegats en les lletres a), b), c), d) i e) de l'apartat 1, aquelles entitats que ja els hagueren presentat amb motiu de la presentació d'alguna sol·licitud d'ajudes a la Direcció General d'Integració i Cooperació, i no s'hagueren produït canvis en esta documentació. En este cas hauran d'indicar en la sol·licitud la convocatòria en què es va presentar la documentació i número d'expedient.
Sexta. Ordenació i instrucció del procediment
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que falten documents o dades essencials per a la resolució de l'expedient, la Direcció General d'Integració i Cooperació requerirà, per correu certificat i amb justificant de recepció, a l'entitat sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fera, se la tindrà per desistida de la seua sol·licitud. La declaració de l'esmentat desistiment es realitzarà en la resolució de la convocatòria a què fa referència la base novena de la present orde.
2. La concessió de les subvencions es realitzarà per mitjà del procediment de concurrència competitiva a què es referixen l'article 22.1 de la Llei 38/2003, de 17 de novembre, General de Subvencions, i l'article 55.1 del Reial Decret 887/2006, de 21 de juliol, d'acord amb els criteris de valoració fixats en estes bases.
L'òrgan encarregat de l'ordenació i instrucció del procediment serà la Direcció General d'Integració i Cooperació que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se resolució.
Sèptima. Comissió avaluadora
1. L'examen i valoració dels expedients presentats, així com la consegüent proposta de concessió i denegació de les ajudes, correspondran a una comissió composta per:
President:
- El director general d'Integració i Cooperació o persona que el substituïsca.
Vocals:
- El subdirector d'Integració i Cooperació o persona que el substituïsca.
- El secretari general administratiu o persona que el substituïsca.
- La cap del Servici d'Integració o persona que el substituïsca.
- Un/a tècnic/a de la Direcció General d'Integració i Cooperació, que realitzarà les funcions de secretari/a de la comissió.
2. En allò no previst en el punt anterior, la comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
3. S'establix un import màxim de subvenció per entitat de 25.000 euros, d'acord amb les disponibilitats pressupostàries que finalment es fixen per a esta.
Octava. Valoració de les sol·licituds
1. Tota sol·licitud estarà subjecta a una valoració formal, prèvia, que supervisarà si es complixen els requisits formals previstos en la base segona, tercera i quarta, així com que s'acompanya la documentació establida en la base quinta de la present convocatòria, denegant-se la subvenció per a les sol·licituds que no complisquen estos requisits.
2. La comissió avaluadora efectuarà la valoració tècnica de les sol·licituds que superen la valoració formal de l'apartat anterior i l'assignació de l'import de les ajudes previstes en la present orde, tenint en compte les bases de la convocatòria i els criteris de valoració següents:
a) Nombre d'edicions i memòria tècnica de l'exercici anterior: fins a 15 punts.
b) Nombre d'edicions previstes per al 2012: fins a 15 punts.
c) Nombre de seus amb les quals compta l'entitat per a la impartició dels cursos: fins a 10 punts.
d) Àmbit territorial d'execució i desenrotllament del projecte: fins a 10 punts.
e) Perfil professional i nombre dels recursos humans que impartisquen els cursos: fins a 15 punts.
f) Qualitat i coherència del contingut tècnic del projecte: fins a 30 punts.
g) Inscripció en el Registre d'Entitats de Voluntariat de la Comunitat Valenciana (només agents socials): fins a 5 punts.
3. Els projectes valorats segons els anteriors criteris hauran d'obtindre la puntuació mínima de 50 punts, en cas contrari suposarà la denegació de la subvenció sol·licitada.
Novena. Resolució de la convocatòria
1. Una vegada realitzada la proposta de la comissió avaluadora sobre l'adjudicació de quantitats i la denegació de la subvenció a les entitats que no complisquen els requisits previstos en la base segona de la present orde, el conseller de Justícia i Benestar Social resoldrà la present convocatòria.
En tot cas, la denegació de la subvenció ha de ser motivada i les raons es faran constar en la indicada resolució.
2. La resolució a què fa referència la present base ha de ser dictada i publicada en el termini màxim de sis mesos a comptar de la data de finalització del termini de presentació de sol·licituds de la present convocatòria. En el cas que transcorregut el dit termini no s'haja dictat cap resolució, les sol·licituds presentades es consideraran desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'esmentada resolució serà publicada en el Diari Oficial de la Comunitat Valenciana, d'acord amb el que establix l'article 18 de la Llei General de Subvencions.
Deu. Obligacions dels beneficiaris
Les entitats beneficiàries de la subvenció hauran de complir les obligacions següents:
a) Realitzar l'activitat que fonamenta la concessió de la subvenció, executant els cursos objecte de subvenció en l'exercici 2012.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.
c) Conservar els documents justificatius de l'aplicació dels fons rebuts inclosos els documents electrònics, mentres puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació a efectuar per la Conselleria de Justícia i Benestar Social en relació amb l'objecte i la destinació de l'ajuda concedida.
e) Comunicar a la Conselleria de Justícia i Benestar Social, a través de la Direcció General d'Integració i Cooperació, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General d'Integració i Cooperació l'ajuda en els termes i terminis previstos en la present orde.
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Justícia i Benestar Social. A este efecte hauran d'incorporar en tot el material imprés que es derive de les activitats objecte de la present orde el logotip de la Conselleria de Justícia i Benestar Social, que serà facilitat a les entitats beneficiàries per la Direcció General d'Integració i Cooperació.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i en la base tretze de la present orde.
i) Trobar-se al corrent en el compliment de les seues obligacions tributàries i davant de la Seguretat Social, havent d'acreditar este aspecte amb anterioritat a dictar-se la proposta de resolució de concessió de la present convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat 2 de la base quinta de la present convocatòria.
j) Conservar els documents que acrediten la titulació del professorat i els llistats d'alumnes inscrits en cada edició del curs.
k) Totes les altres obligacions establisca l'article 14 de la Llei 38/2003, General de Subvencions.
Onze. Règim de pagament de la subvenció
1. Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde se subjectarà al que disposa l'article 47 bis del Text Refós de la Llei d'Hisenda Pública de la Generalitat Valenciana, establint-se el règim següent:
a) S'anticiparà un 40% de l'import de la subvenció, després de la concessió d'esta.
b) La resta s'alliberarà després de la justificació pel beneficiari del compliment de la totalitat de l'objecte de la subvenció atorgada.
La resolució de concessió de les ajudes fixarà finalment, en el cas que la legislació de la Generalitat establisca un règim de lliurament de transferències corrents diferent del previst en el paràgraf anterior, el règim de pagament de les ajudes a què haja de subjectar-se la present convocatòria.
2. L'entitat beneficiària estarà exempta de la constitució de garanties per pagaments anticipats si reunix els requisits disposats per l'article 47 bis del text refós de la Llei d'Hisenda Pública de la Generalitat Valenciana, en la resta de supòsits s'exigirà garantia d'acord amb la normativa aplicable.
Dotze. Justificació de la subvenció
1. La justificació de la subvenció concedida per part de les entitats beneficiàries es realitzarà per mitjà de la presentació, davant de la Direcció General d'Integració i Cooperació, de documentació de caràcter econòmic justificativa de l'import concedit i d'una memòria tècnica relativa a l'actuació subvencionada.
2. La documentació de caràcter econòmic a presentar pels agents socials i col·legis professionals haurà de justificar, per un import igual o superior a la subvenció concedida, els gastos corrents realitzats en l'aplicació del programa subvencionat i contindrà:
a) Una relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió, relació amb el projecte subvencionat i percentatge de finançament que s'imputa a la Generalitat.
b) Les factures o documents de valor probatori equivalent acreditatius dels gastos incorporats en la relació anterior, per mitjà de la presentació d'originals o còpies compulsades. Estes hauran de reunir els requisits arreplegats en el Reial Decret 1496/2003, de 28 de novembre (BOE núm. 286, de 29 de novembre), pel qual s'aprova el reglament pel qual es regulen les obligacions de facturació i es modifica el Reglament de l'Impost sobre el Valor Afegit.
Prèviament al seu fotocopiat els originals hauran de marcar-se amb un segell o diligència, el model del qual figura en la pàgina web de la Conselleria, indicant en este el número d'expedient per a la justificació del qual han sigut presentats i el percentatge de finançament que s'imputa a la Generalitat.
3. Les entitats locals i universitats beneficiàries hauran de justificar, davant de la Direcció General d'Integració i Cooperació, els gastos corrents realitzats en l'aplicació del programa subvencionat, per mitjà de la presentació d'un certificat de la secretaria o intervenció de l'entitat local en què conste:
- Una relació detallada dels gastos aplicables a l'objecte de la subvenció corresponents a l'exercici 2012, així com el destí d'estos a la finalitat de la present convocatòria. Les dites quantitats hauran de trobar-se, almenys, en situació d'obligacions reconegudes i així haurà de fer-se constar en el certificat.
- El fet del depòsit i custòdia dels justificants originals dels dits gastos en la intervenció i tresoreria de l'entitat local, a disposició de les comprovacions i requeriments que siguen necessaris per part dels òrgans gestors de la Conselleria de Justícia i Benestar Social.
4. La memòria tècnica o descriptiva de l'execució dels cursos subvencionats haurà de permetre conéixer el nombre de cursos realitzats en l'exercici, així com les dades relatives a la planificació, organització i execució d'estos, la relació d'alumnes beneficiaris per cada curs, el grau de compliment dels objectius proposats, els materials i metodologia empleada i totes aquelles altres dades que es considere de rellevància. La dita memòria es realitzarà d'acord amb les instruccions i annexos que seran proporcionats a les entitats beneficiàries per la Direcció General d'Integració i Cooperació.
5. El termini màxim per a la justificació de la totalitat del gasto anual objecte de subvenció i la presentació de la memòria tècnica finalitzarà el 31 d'octubre de 2012, moment a partir del qual es procedirà a la liquidació d'esta, de la qual podrà derivar-se una regularització, que implicarà l'exigència de reintegrament dels imports indegudament percebuts, en el cas que la justificació fóra insuficient.
En el cas de cursos el període d'impartició del qual excedisca la data indicada anteriorment, la memòria tècnica inicial que haja sigut presentada en el termini fixat haurà de ser actualitzada amb les dades d'estos cursos. En este cas, les entitats beneficiàries podran presentar esta memòria tècnica actualitzada comprensiva de la totalitat dels cursos realitzats fins al 15 de gener de 2013.
6. Es consideraran gastos subvencionables aquells gastos de naturalesa corrent ocasionats en l'exercici 2012 directament relacionats amb el desenrotllament del nombre de cursos que va ser objecte de subvenció.
D'acord amb el que preveu l'article 31.2 de la Llei 38/2003, de 17 de novembre, General de Subvencions, es considerarà gasto realitzat, amb caràcter general, el que ha sigut efectivament pagat amb anterioritat a la finalització del període de justificació. No obstant això, als efectes d'esta convocatòria podrà ser considerat també gasto realitzat i conseqüentment justificable el relatiu als gastos meritats per la impartició de cursos en els mesos de novembre i desembre de 2012.
7. En tots els casos, haurà de ser aportada la documentació justificativa de la retenció i ingrés en l'Agència Estatal d'Administració Tributària de les quantitats corresponents per rendiments del treball o, si és el cas, rendiments d'activitats econòmiques, en els termes establits en la normativa reguladora de l'Impost sobre la Renda de les Persones Físiques.
Igualment en els casos de retribucions de personal laboral contractat, junt amb els corresponents fulls de salaris, hauran d'acompanyar-se els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.
Tretze. Causes i procediment de reintegrament
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
2. En cap cas, l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari. En este supòsit, procedirà el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.
3. D'acord amb allò que s'ha establit per l'article 37 de la Llei 38/2003, de 17 de novembre, General de Subvencions, procedirà el reintegrament per part del beneficiari de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides per a això o ocultant aquelles que hagueren impedit la dita obtenció.
b) Incompliment total o parcial de l'objecte, de l'activitat, del projecte o la no-adopció del comportament que fonamente la concessió de la subvenció.
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions, i en el termini assenyalat en la base dotzena d'esta orde.
d) Incompliment de l'obligació d'adoptar les mesures de difusió contingudes en l'apartat g) de la base deu de la present orde.
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció que s'assenyalen en la base desena de la present orde.
g) En els altres supòsits previstos en la normativa reguladora d'esta subvenció.
4. El procediment de reintegrament de les quantitats indegudament percebudes l'iniciarà la Direcció General d'Integració i Cooperació, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida i la motivació que justifica el reintegrament. Este procediment haurà de garantir la preceptiva audiència a l'interessat, abans de l'elaboració de la resolució definitiva. Està serà notificada igualment a l'interessat i tindrà naturalesa de liquidació definitiva, a este efecte del còmput del cobrament del deute en període voluntari de recaptació.